title: Решение (ЕС) 2016/2131 на Съвета от 17 октомври 2016 година относно позицията, която трябва да се заеме от името на Европейския съюз в рамките на Съвета за асоцииране, създаден с Евро-средиземноморското споразумение за асоцииране между Европейската общност и нейните държави членки, от една страна, и Република Ливан, от друга страна, във връзка с приемането на Приоритети за партньорство между ЕС и Ливан, включително Пакта

text:
               6.12.2016

               BG

               Официален вестник на Европейския съюз

               L 331/6

         РЕШЕНИЕ (ЕС) 2016/2131 НА СЪВЕТА
   от 17 октомври 2016 година
   относно позицията, която трябва да се заеме от името на Европейския съюз в рамките на Съвета за асоцииране, създаден с Евро-средиземноморското споразумение за асоцииране между Европейската общност и нейните държави членки, от една страна, и Република Ливан, от друга страна, във връзка с приемането на Приоритети за партньорство между ЕС и Ливан, включително Пакта
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 217 във връзка с член 218, параграф 9 от него,
   като взе предвид предложението на Европейската комисия и на върховния представител на Съюза по въпросите на външните работи и политиката на сигурност,
   като има предвид, че:

               (1)

               Евро-средиземноморското споразумение за асоцииране между Европейската общност и нейните държави членки, от една страна, и Република Ливан, от друга страна (1) („споразумението“) беше подписано на 17 юни 2002 г. и влезе в сила на 1 април 2006 г.

               (2)

               В заключенията на Съвета от 14 декември 2015 г., в които, наред с другото, Съветът потвърждава намерението си през 2016 г. да постави начало на нов етап на ангажираност с партньорите, което може да доведе до определяне на нови приоритети на партньорството, когато е целесъобразно, с акцент върху договорените приоритети и интереси, беше приветствано Съвместно съобщение на Върховния представител и на Европейската комисия от 18 ноември 2015 г. относно прегледа на европейската политика на съседство.

               (3)

               Споделената цел на Съюза и Ливан за общо пространство на мир, просперитет и стабилност изисква съвместна работа, по-специално чрез съвместна отговорност и диференциация, както и отчитане на ключовата роля на Ливан в региона.

               (4)

               Докато работят за преодоляването на най-неотложните предизвикателства, Съюзът и Ливан продължават да следват основните цели на дългосрочното си партньорство и да работят за стабилността на страната и региона, както и за устойчив икономически растеж чрез силни държавни институции и съживяване на ливанската икономика.

               (5)

               Поради това позицията на Съюза в рамките на Съвета за асоцииране, създаден със споразумението, следва да се основава на приложения проект на решение,

         ПРИЕ НАСТОЯЩОТО РЕШЕНИЕ:
   Член 1
   Позицията, която трябва да се заеме от името на Европейския съюз в рамките на Съвета за асоцииране, създаден с Евро-средиземноморското споразумение за асоцииране между Европейската общност и нейните държави членки, от една страна, и Република Ливан, от друга страна, във връзка с приемането на Приоритети за партньорство между ЕС иЛиван, включително Пакта, се основава на проекта на решение на Съвета за асоцииране ЕС—Ливан, приложен към настоящото решение.
   Член 2
   Настоящото решение влиза в сила в деня на приемането му.

      Съставено в Люксембург на 17 октомври 2016 година.

            За Съвета

            Председател

         F. MOGHERINI

      (1)  Евро-средиземноморско споразумение за асоцииране между Европейската общност и нейните държави членки, от една страна, и Република Ливан, от друга страна (ОВ L 143, 30.5.2006 г., стр. 2).

      ПРОЕКТ НА
      РЕШЕНИЕ № 1/2016 НА СЪВЕТА ЗА АСОЦИИРАНЕ ЕС—ЛИВАН
      от …
      за постигане на съгласие относно Приоритетите за партньорство между ЕС и Ливан
      СЪВЕТЪТ ЗА АСОЦИИРАНЕ ЕС—ЛИВАН,
      като взе предвид Евро-средиземноморското споразумение за асоцииране между Европейската общност и нейните държави членки, от една страна, и Република Ливан, от друга страна,
      като има предвид, че:

                  (1)

                  Евро-средиземноморското споразумение за асоцииране между Европейската общност и нейните държави членки, от една страна, и Република Ливан, от друга страна, („споразумението“) беше подписано на 17 юни 2002 г. и влезе в сила на 1 април 2006 г.

                  (2)

                  Член 76 от споразумението предоставя на Съвета за асоцииране правомощието да взема решения за постигане на целите на Споразумението в случаите, предвидени в посочения член и да отправя съответни препоръки.

                  (3)

                  Член 86 от споразумението предвижда, че страните трябва да предприемат всички общи или специални мерки, необходими за изпълнение на задълженията им по споразумението, и трябва да следят за постигането на целите, определени в споразумението.

                  (4)

                  Вторият План за действие ЕС—Ливан, договорен през 2013 г. с цел задълбочаване на сътрудничеството в областите, определени в Евро-средиземноморското споразумение, приключи през 2015 г. и все още не е подновен.

                  (5)

                  Прегледът на европейската политика за съседство през 2016 г. предложи нов етап на ангажираност с партньорите, което дава възможност за по-голяма отговорност от двете страни.

                  (6)

                  ЕС и Ливан се споразумяха да консолидират партньорството си чрез договаряне на набор от приоритети за периода 2016—2020 г. с цел подкрепа и засилване на устойчивостта и стабилността на Ливан, и същевременно търсене на възможности за справяне с последиците от продължителния конфликт в Сирия.

                  (7)

                  Страните по споразумението постигнаха съгласие относно текста на Приоритетите за партньорство между ЕС и Ливан, включително Пакта, които ще подпомагат изпълнението на споразумението, с акцент върху сътрудничеството по отношение на набор от съвместно набелязани общи интереси, които ще бъдат с приоритет,

            ПРИЕ НАСТОЯЩОТО РЕШЕНИЕ:
      Член 1
      Съветът за асоцииране препоръчва страните да прилагат Приоритетите за партньорство между ЕС и Ливан, включително Пакта, които са изложени в приложението към настоящото решение.
      Член 2
      Настоящото решение влиза в сила в деня на приемането му.

         Съставено в … на

               За Съвета за асоцииране ЕС—Ливан

               Председател


title: 2013/767/ЕС: Решение на Комисията от 16 декември 2013 година за създаване на рамка за граждански диалог по въпроси, обхванати от общата селскостопанска политика, и за отмяна на Решение 2004/391/ЕО

text:
               17.12.2013

               BG

               Официален вестник на Европейския съюз

               L 338/115

         РЕШЕНИЕ НА КОМИСИЯТА
   от 16 декември 2013 година
   за създаване на рамка за граждански диалог по въпроси, обхванати от общата селскостопанска политика, и за отмяна на Решение 2004/391/ЕО
   (2013/767/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:

               (1)

               В член 38 от Договора за функционирането на Европейския съюз се посочва, че Съюзът определя и прилага обща политика в областта на селското стопанство.

               (2)

               В съответствие с член 11, параграф 2 от Договора за Европейския съюз институциите поддържат открит, прозрачен и редовен диалог с представителни организации и гражданското общество. Рамка за диалог по въпроси на общата селскостопанска политика съществува от 1962 г. Решение 2004/391/ЕО на Комисията (1) предвижда рамката за настоящия диалог.

               (3)

               С оглед повишаване на прозрачността и гарантиране на по-добър баланс на представляваните интереси е необходимо да се преразгледа диалогът в съвещателните групи по селскостопанските въпроси и да се предвиди рамка за граждански диалог в областта на селското стопанство и развитието на селските райони, включително на техните международни аспекти, както и да се определят задачите и структурата на тези групи.

               (4)

               Групите за граждански диалог следва да подпомагат Комисията и да помагат за провеждането на редовен диалог по всички въпроси, свързани с общата селскостопанска политика и нейното прилагане, включително развитието на селските райони, и по-специално във връзка с мерките, които Комисията трябва да предприеме в този контекст, включително международните аспекти на селското стопанство. Те следва да обменят опит и добри практики, да предоставят съвети по политиките, да издават становища по конкретни въпроси по искане на Генерална дирекция „Земеделие и развитие на селските райони“ или по собствена инициатива и да следят развитието на политиката.

               (5)

               Групите за граждански диалог следва да бъдат съставени от представители на неправителствени организации, които работят поне на европейско ниво, включително представителни сдружения, социално-икономически групи на интереси, организации на гражданското общество и профсъюзи, регистрирани в съвместния европейски регистър за прозрачност.

               (6)

               С цел да се улесни формулирането на задачите, възложени на групите, е необходимо да се предвидят правила за функционирането на тези групи.

               (7)

               Личните данни следва да се обработват в съответствие с разпоредбите на Регламент (ЕО) № 45/2001 на Европейския парламент и на Съвета (2).

               (8)

               Решение 2004/391/ЕО следва да бъде отменено,

         ПРИЕ НАСТОЯЩОТО РЕШЕНИЕ:
   Член 1
   Предмет
   Настоящото решение съставлява рамката за групите за граждански диалог (наричани по-долу „групите“), занимаващи се с въпроси на общата селскостопанска политика и учредени от генералния директор на ГД „Земеделие и развитие на селските райони“ (генералния директор) съгласно рамката за експертните групи на Комисията (3).
   Член 2
   Задачи
   Задачите на групите са:

               а)

               да провеждат редовен диалог по всички въпроси, свързани с общата селскостопанска политика и нейното прилагане, включително развитието на селските райони, и по-специално във връзка с мерките, които Комисията трябва да предприеме в този контекст, включително международните аспекти на селското стопанство;

               б)

               да осъществяват обмяна на опит и добри практики в областите, посочени в буква а);

               в)

               да подпомагат Комисията и да предоставят съвети относно политиката в областите, посочени в буква а);

               г)

               да издават становища по конкретни въпроси по искане на Генерална дирекция „Земеделие и развитие на селските райони“ (генералната дирекция), в рамките на определените в искането срокове, или по собствена инициатива;

               д)

               да следят развитието на политиката в областите, посочени в буква а).

         Член 3
   Консултации
   1.   Генералната дирекция може да се консултира с групите по всички въпроси, посочени в член 2, буква а).
   2.   Председателят на дадена група в тясно сътрудничество със своите заместници може да посъветва Комисията да се консултира с групата по конкретен въпрос.
   Член 4
   Назначаване на членовете
   1.   Генералният директор взема решение относно състава на групите въз основа на покана за представяне на кандидатури.
   2.   Групите за граждански диалог следва да бъдат съставени от представители на неправителствени организации, които работят поне на европейско ниво, включително представителни сдружения, социално-икономически групи на интереси, организации на гражданското общество и профсъюзи, регистрирани в регистъра за прозрачност. Групите са отворени за членство за организации, представляващи всякакви подходящи интереси.
   3.   Отчитайки интереса на гражданското общество към общата селскостопанска политика, генералният директор взема решение относно броя на групите и техния размер. Списъкът с групите се публикуват в регистъра на Комисията на експертните групи и другите подобни организации (регистърът) и на специален уебсайт. Генералният директор гарантира балансирано представяне на всички изразени интереси, посочени в параграф 2. По-конкретно той/тя трябва да осигури баланс между икономическите и неикономическите интереси.
   4.   Членуващите организации се назначават от генералния директор измежду организациите, които са отговорили на поканата за представяне на кандидатури. Генералният директор може също така да избира членуваща организация, когато остават или се освободят места в групите.
   5.   Членуващите организации се назначават за период от седем години. Организация членка може да бъде заменена в рамките на дадена група преди края на седемгодишния мандат, когато тя:

               а)

               вече не е в състояние ефективно да участва в обсъжданията на групата;

               б)

               се откаже от членство в групата;

               в)

               не изпраща редовно експерти на заседанията на групата;

               г)

               вече не отговаря на условията, посочени в параграф 2; или

               д)

               не спазва задължението за неразкриване на информация, попадаща в обхвата на професионалната тайна, посочено в член 339 от Договора.

         6.   Членуващите организации определят експертите, които ще присъстват на заседанията на групите в съответствие с точките от дневния ред, и информират генералната дирекция за самоличността на експертите, които са определили, поне три работни дни преди заседанието.
   7.   Генералната дирекция кани посочените от членуващите организации експерти на заседанията на групите. Когато дадена членуваща организация не е информирала генералната дирекция за самоличността на експертите в рамките на срока, посочен в параграф 6, генералната дирекция може да откаже да покани тези експерти на съответното заседание.
   8.   Имената на членуващите организации се публикуват в регистъра на Комисията на експертните групи и другите подобни организации и на специален уебсайт.
   9.   Личните данни се събират, обработват и публикуват в съответствие с Регламент (ЕО) № 45/2001.
   Член 5
   Функциониране
   1.   На първото си заседание всяка група избира председател и двама заместник-председатели измежду своите членове чрез мнозинство от две трети от присъстващите експерти на първо гласуване и с обикновено мнозинство от присъстващите експерти на последващи гласувания. Заместник-председателите се избират измежду представителите на организации, различни от тази, към която принадлежи председателят. Двамата заместник-председатели трябва да бъдат от две различни организации. Изборите се провеждат под ръководството на представител на Комисията чрез тайно гласуване, освен ако всички присъстващи експерти изрично не решат друго.
   2.   Председателят и двамата заместник-председатели се избират за мандат от една година, който може да бъде подновяван. Председателят не може да бъде избиран за повече от два мандата. При избора на нови председатели групата трябва да гарантира, че те не принадлежат към същата организация като своя предшественик.
   3.   Председателят на групата, съвместно с генералната дирекция и в тясно сътрудничество със заместник-председателите и организациите, представлявани в групата, определя точките, които да бъдат включени в дневния ред на заседанията на групата, най-малко 25 работни дни преди всяко заседание. По правило генералната дирекция изпраща дневния ред на организациите 20 работни дни преди заседанието, за предпочитане по електронен път.
   4.   Освен по време на изборите, предвидени в параграф 1, в края на обсъжданията на групата не се провежда гласуване. Ако дадена група постигне консенсус относно становището, поискано от генералната дирекция, или приеме резолюция по собствена инициатива, тя изготвя съвместни заключения и ги прилага към протокола от заседанието. Комисията представя резултата от разискванията на групата на други европейски институции в случаите, когато групата препоръча това.
   5.   Председателят отговаря за съставянето на доклад, съдържащ точен протокол от всяко заседание, и за предаването на проекта на този доклад на генералната дирекция в рамките на 20 работни дни след заседанието. Генералната дирекция може да направи изменения в проектодоклада на председателя преди представянето му за одобрение от групата.
   6.   Със съгласието на генералната дирекция групата може да създава работни групи, които да разглеждат конкретни въпроси въз основа на приет от групата мандат. Представители на Комисията председателстват заседанията на работните групи. Такива работни групи се разпускат веднага след изпълнение на техния мандат.
   7.   В специални случаи генералната дирекция може да покани външни експерти със специфични познания по въпрос от дневния ред, които да участват в работата на групата или на дадена работна група. Освен това представителят на Комисията може да предостави статут на наблюдатели на физически лица или организации, както са посочени в член 4, параграф 2, при положение че това не застрашава баланса в групите или работните групи. Те имат право да говорят по покана на председателя и със съгласието на най-висшестоящия представител на Комисията, който присъства на заседанието. Физическите лица или организациите, които се ползват със статут на наблюдатели, не участват в изборите, посочени в параграф 1.
   8.   Членовете на групи и техните представители, както и поканените експерти и физическите лица или организациите, които се ползват със статут на наблюдатели, както е предвидено в параграф 7, спазват задълженията за запазване на професионална тайна, предвидени в Договорите и в правилата за тяхното изпълнение, както и правилата на Комисията относно сигурността, отнасящи се до защитата на класифицираната информация на Съюза, установени в приложението към Решение 2001/844/ЕО, ЕОВС, Евратом на Комисията (4). Ако тези задължения не се спазват, Комисията може да предприеме всички целесъобразни мерки.
   9.   Заседанията на групите и работните групи по принцип се провеждат в помещения на Комисията. Комисията осигурява секретарските услуги. Заседанията на групите и работните групи се свикват от генералната дирекция. В заседанията на групите и на техните работни групи могат да участват други длъжностни лица на Комисията, проявяващи интерес към разискванията.
   10.   Комисията публикува всички подходящи документи, като дневен ред, протоколи, заключения, частични заключения или работни документи за дейностите на групите чрез връзка от регистъра на Комисията на експертните групи и други подобни органи към специален уебсайт. Допускат се изключения в систематичното публикуване, когато оповестяването на даден документ би засегнало защитата на обществени или частни интереси съгласно разпоредбите на член 4 от Регламент (ЕО) № 1049/2001 на Европейския парламент и на Съвета (5).
   Член 6
   Разходи за заседанията
   1.   Участниците в дейностите на групите и работните групи не получават възнаграждение за извършените от тях услуги.
   2.   Пътните и дневните разходи на експертите, участващи в дейностите на групите и работните групи, се възстановяват от Комисията в съответствие с действащите в Комисията разпоредби.
   3.   Посочените в параграф 2 разходи се възстановяват в рамките на наличните бюджетни кредити, отпуснати по годишната процедура за разпределение на ресурсите.
   Член 7
   Отмяна
   Решение 2004/391/ЕО се отменя, считано от 1 юли 2014 г.
   Член 8
   Влизане в сила
   Настоящото решение влиза в сила на двадесетия ден след публикуването му в Официален вестник на Европейския съюз.

   То се прилага от 1 юли 2014 г.

      Съставено в Брюксел на 16 декември 2013 година.

            За Комисията

            Председател

         José Manuel BARROSO

      (1)  Решение 2004/391/ЕО на Комисията от 23 април 2004 г. относно съвещателните групи по въпросите на Общата селскостопанска политика (ОВ L 120, 24.4.2004 г., стр. 50).

      (2)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).

      (3)  C(2010) 7649

      (4)  Решение 2001/844/ЕО, ЕОВС, Евратом на Комисията от 29 ноември 2001 г. за изменение на нейния процедурен правилник (ОВ L 317, 3.12.2001 г., стр. 1).

      (5)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43).


title: Решение на Европейския парламент от 5 май 2010 година относно освобождаването от отговорност във връзка с изпълнението на бюджета на Европейската агенция за авиационна безопасност за финансовата 2008 година

text:
               25.9.2010

               BG

               Официален вестник на Европейския съюз

               L 252/136

         РЕШЕНИЕ НА ЕВРОПЕЙСКИЯ ПАРЛАМЕНТ
   от 5 май 2010 година
   относно освобождаването от отговорност във връзка с изпълнението на бюджета на Европейската агенция за авиационна безопасност за финансовата 2008 година
   (2010/516/ЕС)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската агенция за авиационна безопасност за финансовата 2008 година,
   като взе предвид доклада на Сметната палата относно годишните отчети на Европейската агенция за авиационна безопасност за финансовата 2008 година, придружен от отговорите на Агенцията (1),
   като взе предвид препоръката на Съвета от 16 февруари 2010 г. (5827/2010 – C7-0061/2010),
   като взе предвид член 276 от Договора за ЕО и член 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,
   като взе предвид Регламент (ЕО) № 216/2008 на Европейския парламент и на Съвета (3) за създаване на Европейска агенция за авиационна безопасност, и по-специално член 60 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (4), и по-специално член 94 от него,
   като взе предвид член 77 и приложение VI към своя правилник,
   като взе предвид доклада на Комисията по бюджетен контрол и становището на Комисията по транспорт и туризъм (A7-0068/2010),

               1.

               Освобождава от отговорност изпълнителния директор на Европейската агенция за авиационна безопасност във връзка с изпълнението на бюджета на Агенцията за финансовата 2008 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция за авиационна безопасност, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 304, 15.12.2009 г., стр. 21.

      (2)  ОВ L 248, 16.9.2002 г., стр. 1.

      (3)  ОВ L 79, 19.3.2008 г., стр. 1.

      (4)  ОВ L 357, 31.12.2002 г., стр. 72.
    ---documentbreak---

               25.9.2010

               BG

               Официален вестник на Европейския съюз

               L 252/137

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 5 май 2010 година
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за авиационна безопасност за финансовата 2008 година
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската агенция за авиационна безопасност за финансовата 2008 година,
   като взе предвид доклада на Сметната палата относно годишните отчети на Европейската агенция за авиационна безопасност за финансовата 2008 година, придружен от отговорите на Агенцията (1),
   като взе предвид препоръката на Съвета от 16 февруари 2010 г. (5827/2010 – C7-0061/2010),
   като взе предвид член 276 от Договора за ЕО и член 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,
   като взе предвид Регламент (ЕО) № 216/2008 на Европейския парламент и на Съвета от 20 февруари 2008 г. (3) относно общи правила в областта на гражданското въздухоплаване и създаването на Европейска агенция за авиационна безопасност, и по-специално член 60 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (4), и по-специално член 94 от него,
   като взе предвид член 77 и приложение VI към своя правилник,
   като взе предвид доклада на Комисията по бюджетен контрол и становището на Комисията по транспорт и туризъм (A7-0068/2010),

               A.

               като има предвид декларацията на Сметната палата, че е получила достатъчна увереност, че годишните отчети за финансовата 2008 година са надеждни и точни и че свързаните с тях операции са законосъобразни и редовни;

               Б.

               като има предвид, че на 23 април 2009 г. Парламентът освободи изпълнителния директор на Европейската агенция за авиационна безопасност от отговорност във връзка с изпълнението на бюджета на Агенцията за финансовата 2007 година (5) и в резолюцията, придружаваща решението за освобождаване от отговорност, Парламентът, наред с другото:

                           —

                           отбеляза критиките, отправени от Сметната палата по отношение на няколко одитирани процедури за възлагане на обществени поръчки,

                           —

                           отправи искане към Агенцията да спази обещанието, което е дала в своите отговори до Сметната палата, да се придържа стриктно към разпоредбите за възлагане на обществени поръчки и да обръща особено внимание на предоставянето на ясна информация на потенциалните оференти,

                           —

                           отбеляза забележката на Сметната палата, че щатното разписание за 2007 г. е включвало 467 срочно наети служители, но тъй като бюджетните кредити за разходи за персонал не са покрили действителните разходи за персонал за тези служители, вследствие на което Агенцията се е договорила с Комисията броят на длъжностите да се намали до максимум 342, от които 333 са били запълнени в края на годината,

               1.

               Приветства факта, че Сметната палата счита, че отчетите на Агенцията за 2008 г. са надеждни, а свързаните с тях операции като цяло са законосъобразни и редовни.

               2.

               Отбелязва, че от бюджета за 2008 г. Агенцията е получила 30 000 000 EUR в бюджетни кредити за поети задължения и бюджетни кредити за плащания.

               3.

               Отбелязва, че бюджетът на Агенцията се е увеличил с 42 % от 72 000 000 EUR на 102 000 000 EUR от 2007 до 2008 г. и че броят на служителите се е повишил от 362 на 442.

      Изпълнение

               4.

               Подчертава, че е важно Агенцията да определи в рамките на своето планиране конкретни, измерими, постижими, реалистични и срочни цели (SMART) и уместни, приемливи, достоверни, прости и устойчиви показатели (RACER) с цел оценка на резултатите; отбелязва отговора на Агенцията, която уверява, че е подобрила своята работна програма за 2010 г. чрез определянето на цели и ключови показатели за изпълнение и въвеждането на по-добра система за планиране на ресурсите; също така приканва Агенцията да разгледа възможността за въвеждане на диаграма на Гант в планирането на всяка своя оперативна дейност с цел бързо отчитане на времето, което всеки служител посвещава на даден проект, и насърчаване на използването на подход, ориентиран към постигането на резултати.

               5.

               Изисква от Агенцията да представи под формата на таблица, приложена към следващия доклад на Сметната палата, съпоставка между резултатите, постигнати през разглежданата година за освобождаване от отговорност, и тези, постигнати в рамките на предходната финансова година, с цел да се даде възможност на органа по освобождаване от отговорност да направи по-добра оценка на резултатите от дейността на Агенцията през две последователни години.

      Регламент относно таксите и възнагражденията

               6.

               Отбелязва, че през 2008 г. за първи път се прилагат сертификационни дейности за период от цяла година съгласно Регламент (ЕО) № 593/2007 на Комисията от 31 май 2007 г. относно таксите и възнагражденията, събирани от Европейската агенция за авиационна безопасност (6).

               7.

               Изисква от Агенцията да въведе система за мониторинг на сертификационните проекти, за да гарантира, че през цялата продължителност на даден проект събираните такси не се отклоняват съществено от реалните разходи.

               8.

               Изразява съжаление, че през 2008 г. системата на годишни фиксирани такси е генерирала приходи значително над реалните разходи за предоставените услуги и призовава Агенцията да представи незабавно подробен план с цел да се гарантира, че това няма да се повтори в бъдеще.

      Пренасяне на бюджетни кредити

               9.

               Обръща внимание на факта, че Агенцията е пренесла за 2009 г. голям брой бюджетни кредити, които засягат оперативните разходи (над 53 000 000 EUR, или 79 % от бюджетните кредити за оперативни разходи); приема, че високото равнище на бюджетните кредити за плащания, които са пренесени за 2009 г., не отговаря на принципа за ежегодност, въпреки че определена несигурност по отношение на таксите и възнагражденията е присъща за началния работен процес на Агенцията; подчертава също, че това положение показва слабости в системата за планиране на ресурсите на предприятието, които се дължат на забавяне на подписването на договора за услугата; призовава следователно на Комисията и на Парламента да се представят много по-реалистични прогнози за следващата финансова година, като се предвиди достатъчно време за анализирането им.

               10.

               Отбелязва, че през 2008 г. в Агенцията са осчетоводени приходи от лихви в размер на 1 988 000 EUR; заключава от годишните отчети и размера на лихвените плащания, че Агенцията разполага трайно с извънредно висок размер на паричните средства в наличност; отбелязва, че към 31 декември 2008 г. паричните средства в наличност на Агенцията възлизат на 57 245 000 EUR; призовава Комисията да провери какви възможности съществуват за осигуряване на пълното прилагане на ориентираното спрямо потребностите управление на паричните средства в наличност съобразно член 15, параграф 5 от Регламент (ЕО, Евратом) № 2343/2002; призовава Комисията да провери какви концептуални промени са необходими с цел трайно поддържане на възможно най-ниско равнище на паричните средства в наличност на Агенцията в дългосрочен план.

               11.

               Отбелязва, че през 2008 г. 15 % от разходите, свързани с персонала, са прехвърлени към оперативните разходи, което показва нереалистично планиране; изразява загриженост по отношение на повишаването на ефикасността, произтичащо от трансфера на тези средства, като във връзка с това допълнително ще проучи разходите за развитие и последващ контрол, свързани с прилагането на системата за планиране на ресурсите на предприятието (ERP).

      Други необходими подобрения от страна на Агенцията

               12.

               Изразява загриженост относно липсата на координация между нуждите, персонала и финансовото регулиране на Агенцията, и по-специално, че процедурите за подбор на персонал затрудняват наемането на служители с необходимата квалификация; счита, че с този въпрос би могла да се заеме междуинституционалната работна група по въпросите на децентрализираните агенции.

               13.

               Изисква от Агенцията да подобри планирането при набирането на персонал в по-реалистичен план и да отстрани недостатъците по отношение на съставянето на бюджета и извършването на мониторинг на системата за планиране на ресурсите на предприятието.

      Вътрешен одит

               14.

               Отчита, че Агенцията е изпълнила 15 от 28-те препоръки, отправени от службата за вътрешен одит от 2006 г. досега; отбелязва, че от оставащите 13 препоръки 2 са считани за изключително важни, а други 5 – за много важни; отбелязва, че тези препоръки се отнасят до бюджетната несигурност, липсата на анализ на риска, липсата на политика за оценка и повишение, процедурата за разделяне на финансовите периоди и липсата на процедура за отбелязване на изключенията, които са приключени.

               15.

               По отношение на други забележки с хоризонтален характер, придружаващи решението за освобождаване от отговорност, се позовава на своята резолюция от 5 май 2010 г. (7) относно резултатите от дейността, финансовото управление и контрола на агенциите.

      (1)  ОВ C 304, 15.12.2009 г., стр. 21.

      (2)  ОВ L 248, 16.9.2002 г., стр. 1.

      (3)  ОВ L 79, 19.3.2008 г., стр. 1.

      (4)  ОВ L 357, 31.12.2002 г., стр. 72.

      (5)  ОВ L 255, 26.9.2009 г., стр. 122.

      (6)  ОВ L 140, 1.6.2007 г., стр. 3.

      (7)  Приети текстове, P7_TA(2010)0139 (вж. стр. 241 от настоящия брой на Официален вестник).


title: Решение на Съвета от 25 април 2017 година за подновяване на управителния съвет на Европейския център за развитие на професионалното обучение

text:
               3.5.2017

               BG

               Официален вестник на Европейския съюз

               C 138/1

         РЕШЕНИЕ НА СЪВЕТА
   от 25 април 2017 година
   за подновяване на управителния съвет на Европейския център за развитие на професионалното обучение
   (2017/C 138/01)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Регламент (ЕИО) № 337/75 на Съвета от 10 февруари 1975 г. за създаване на Европейски център за развитие на професионалното обучение, и по-специално член 4 от него (1),
   като взе предвид внесената от Комисията в Съвета кандидатура за представител на организациите на работниците и служителите,
   като има предвид, че:

               (1)

               С решенията си от 14 юли 2015 г. (2) и 14 септември 2015 г. (3) Съветът назначи членовете на управителния съвет на Европейския център за развитие на професионалното обучение за периода от 18 септември 2015 г. до 17 септември 2018 г.

               (2)

               Едно място на член на управителния съвет на Центъра в категорията на представителите на организациите на работниците и служителите се освободи за Латвия вследствие на оставката на г-жа Ruta PORNIECE.

               (3)

               Следва да бъдат назначени членове на управителния съвет на посочения по-горе център за остатъка от настоящия мандат, който изтича на 17 септември 2018 г.,

         ПРИЕ НАСТОЯЩОТО РЕШЕНИЕ:
   Член 1
   Посоченото по-долу лице се назначава за член на управителния съвет на Европейския център за развитие на професионалното обучение за остатъка от мандата, който изтича на 17 септември 2018 г.:
   ПРЕДСТАВИТЕЛИ НА ОРГАНИЗАЦИИТЕ НА РАБОТНИЦИТЕ И СЛУЖИТЕЛИТЕ:

               ЛАТВИЯ

               Г-жа Linda ROMELE

         Член 2
   Настоящото решение се публикува за сведение в Официален вестник на Европейския съюз.

      Съставено в Люксембург на 25 април 2017 година.

            За Съвета

            Председател

         I. BORG

      (1)  ОВ L 39, 13.2.1975 г., стр. 1.

      (2)  ОВ C 232, 16.7.2015 г., стр. 2.

      (3)  ОВ C 305, 16.9.2015 г., стр. 2.


title: Решение на Съвета от 8 ноември 2005 година за подписване и временно прилагане на Споразумението между Европейската общност и правителството на Грузия за някои аспекти на авиационните услуги

text:
Важна правна забележка

|

32006D0357

Официален вестник n° L 134 , 20/05/2006 стр. 0023 - 0023 Официален вестник n° L 294 , 25/10/2006 стр. 0084 - 0084

		Решение на Съветаот 8 ноември 2005 годиназа подписване и временно прилагане на Споразумението между Европейската общност и правителството на Грузия за някои аспекти на авиационните услуги(2006/357/EО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 80, параграф 2, във връзка с член 300, параграф 2, първа алинея, първо изречение от него,като взе предвид предложението на Комисията,като има предвид, че:(1) На 5 юни 2003 г. Съветът упълномощи Комисията да открие преговорите с трети страни за замяната на някои разпоредби в съществуващи двустранни споразумения със споразумение на Общността.(2) Комисията договори от името на Общността Споразумение с Грузия за някои аспекти на авиационните услуги, наричано по-долу "Споразумението", в съответствие с механизмите и предписанията в приложението към решението на Съвета, с което Комисията се упълномощава да открие преговорите с трети страни за замяната на някои разпоредби в съществуващи двустранни споразумения с със споразумение на Общността.(3) При условие за неговото сключване на по-късна дата, следва да подпише и да приложи временно договореното от Комисията споразумение,РЕШИ:Член 1Одобрява от името на Общността подписването на Споразумението между Европейската общност и правителството на Грузия за някои аспекти на авиационните услуги, при условията, залегнали в решението на Съвета относно сключването на упоменатото споразумение.Текстът на споразумението е приложен към настоящото решение.Член 2Оправомощава председателя на Съвета да посочи лице/лица, упълномощено/и да подпише/ат споразумението от името на Общността, при условие неговото сключване.Член 3До неговото влизане в сила, споразумението се прилага временно, считано от първия ден на първия месец след датата, на която страните са се нотифицирали взаимно за изпълнението на необходимите процедури.Член 4Председателят на Съвета представя от името на Общността нотификацията, предвидена в член 8, параграф 2 от споразумението.Съставено в Брюксел на 8 ноември 2005 година.За СъветаПредседателG. Brown--------------------------------------------------


title: 2012/272/ЕС: Решение на Съвета от 14 май 2012 година за подписване, от името на Съюза, на Рамковото споразумение за партньорство и сътрудничество между Европейския съюз и неговите държави-членки, от една страна, и Република Филипини, от друга страна

text:
               24.5.2012

               BG

               Официален вестник на Европейския съюз

               L 134/3

         РЕШЕНИЕ НА СЪВЕТА
   от 14 май 2012 година
   за подписване, от името на Съюза, на Рамковото споразумение за партньорство и сътрудничество между Европейския съюз и неговите държави-членки, от една страна, и Република Филипини, от друга страна
   (2012/272/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 79, параграф 3, членове 91 и 100, член 191, параграф 4 и членове 207 и 209, във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               На 25 ноември 2004 г. Съветът упълномощи Комисията да започне преговори с Република Филипини по Рамково споразумение за партньорство и сътрудничество, (наричано по-нататък „споразумението“).

               (2)

               Разпоредбите на споразумението, които попадат в приложното поле на част III, дял V от Договора за функционирането на Европейския съюз, обвързват Обединеното кралство и Ирландия като отделни договарящи страни, а не като част от Европейския съюз, освен ако Европейският съюз, заедно с Обединеното кралство и/или Ирландия, съвместно уведомят Република Филипини, че Обединеното кралство или Ирландия е обвързано(а) като част от Европейския съюз в съответствие с Протокол (№ 21) относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и Договора за функционирането на Европейския съюз. Ако Обединеното кралство и/или Ирландия престанат да бъдат обвързани като част от Европейския съюз в съответствие с член 4а от Протокол (№ 21), Европейският съюз, заедно с Обединеното кралство и/или Ирландия, уведомява незабавно Република Филипини за всяка промяна в тяхната позиция, като в този случай те продължават да бъдат обвързани с разпоредбите на споразумението като самостоятелни договарящи страни. Същото се отнася за Дания, в съответствие с приложения към тези Договори Протокол (№ 22) относно позицията на Дания.

               (3)

               Когато Обединеното кралство и/или Ирландия не са направили уведомлението, което се изисква съгласно член 3 от Протокол (№ 21) относно позицията на Обединеното кралство и Ирландия по отношение на пространството на свобода, сигурност и правосъдие, те не участват в приемането на това решение от Съвета, доколкото то обхваща разпоредби съгласно част трета, дял V от Договора за функционирането на Европейския съюз. Същото се отнася и за Дания, в съответствие с Протокол (№ 22) относно позицията на Дания, приложен към Договора за Европейския съюз и към Договора за функционирането на Европейския съюз.

               (4)

               Споразумението следва да бъде подписано при условие за сключването му на по-късна дата,

         ПРИЕ НАСТОЯЩОТО РЕШЕНИЕ:
   Член 1
   Подписването на Рамковото споразумение за партньорство и сътрудничество между Европейския съюз и неговите държави-членки, от една страна, и Република Филипини, от друга страна, се разрешава от името на Съюза, при условие за сключване на посоченото споразумение (1).
   Член 2
   Председателят на Съвета е оправомощен да посочи лицето (лицата), упълномощено(и) да подпише(ат) споразумението от името на Съюза.
   Член 3
   Настоящото решение влиза в сила в деня след приемането му.

      Съставено в Брюксел на 14 май 2012 година.

            За Съвета

            Председател

         C. ASHTON

      (1)  Текстът на споразумението ще бъде публикуван заедно с решението за сключването му.


title: Решение (ЕС) 2016/1525 на Европейския парламент от 28 април 2016 година относно освобождаването от отговорност във връзка с изпълнението на бюджета на Европейския институт за равенство между половете за финансовата 2014 година

text:
               14.9.2016

               BG

               Официален вестник на Европейския съюз

               L 246/260

         РЕШЕНИЕ (ЕС) 2016/1525 НА ЕВРОПЕЙСКИЯ ПАРЛАМЕНТ
   от 28 април 2016 година
   относно освобождаването от отговорност във връзка с изпълнението на бюджета на Европейския институт за равенство между половете за финансовата 2014 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския институт за равенство между половете за финансовата 2014 година,

               —

               като взе предвид доклада на Сметната палата относно годишните отчети на Европейския институт за равенство между половете за финансовата 2014 година, придружен от отговора на Института (1),

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2014 година в съответствие с член 287 от Договора за функционирането на ЕС,

               —

               като взе предвид препоръката на Съвета от 12 февруари 2016 г. относно освобождаването от отговорност на Института във връзка с изпълнението на бюджета за финансовата 2014 година (05584/2016 – C8 - 0085/2016),

               —

               като взе предвид член 319 от Договора за функционирането на ЕС,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 1922/2006 на Европейския парламент и на Съвета от 20 декември 2006 г. за създаване на Европейски институт за равенство между половете (4), и по-специално член 15 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5),

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (6), и по-специално член 108 от него,

               —

               като взе предвид член 94 и приложение V към своя правилник,

               —

               като взе предвид доклада на комисията по бюджетен контрол и становището на комисията по правата на жените и равенството между половете (A8-0085/2016),

               1.

               Освобождава от отговорност директора на Европейския институт за равенство между половете във връзка с изпълнението на бюджета на Института за финансовата 2014 година;

               2.

               Представя своите забележки в резолюцията по-долу;

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейския институт за равенство между половете, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 409, 9.12.2015 г., стр. 168.

      (2)  Вж. бележка под линия 1.

      (3)  ОВ L 298, 26.10.2012 г., стр. 1.

      (4)  ОВ L 403, 30.12.2006 г., стр. 9.

      (5)  ОВ L 357, 31.12.2002 г., стр. 72.

      (6)  ОВ L 328, 7.12.2013 г., стр. 42.


title: Решение (ЕС) 2016/1983 на Комисията от 26 май 2014 година относно мярка SA.33063 (2012/C) (ex 2012/NN) по отношение на Trentino NGN srl вследствие на оттеглянето на Италия от проекта (нотифицирано под номер C(2014) 3159) (Текст от значение за ЕИП )

text:
               12.11.2016

               BG

               Официален вестник на Европейския съюз

               L 305/32

         РЕШЕНИЕ (ЕС) 2016/1983 НА КОМИСИЯТА
   от 26 май 2014 година
   относно мярка SA.33063 (2012/C) (ex 2012/NN) по отношение на Trentino NGN srl вследствие на оттеглянето на Италия от проекта

         (нотифицирано под номер C(2014) 3159)

   (само текстът на италиански език е автентичен)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 108, параграф 2, първа алинея от него,
   като взе предвид Споразумението за Европейското икономическо пространство, и по-специално член 62, параграф 1, буква а) от него,
   като покани заинтересованите страни да представят мненията си в съответствие с посочените по-горе разпоредби (1),
   като има предвид, че:
   1.   ПРОЦЕДУРА

               (1)

               На 24 май 2011 г. Комисията получи жалба от тримата главни алтернативни далекосъобщителни оператори, извършващи дейност в Италия (Wind, Fastweb и Vodafone). В подробната информация, която предоставиха, те твърдяха, че проект, стартиран от италианската автономна провинция Тренто (наричана по-нататък „провинцията“), за разполагане на инфраструктура за достъп от следващо поколение (ДСП) на територията на провинцията, представлява de facto държавна помощ в полза на Telecom Italia (TI), предоставена в нарушение на правилата за конкуренция съгласно Насоките за широколентовите мрежи (2). По-специално жалбоподателите твърдяха, че те не са били съответно информирани от страна на провинцията или че тя не се е допитала до тях за своите планове и цели, че бенефициерът е бил предопределен от самото начало и че след като бъде разположена, избраната инфраструктура няма да създаде условия за ефективна конкуренция.

               (2)

               Италианските органи отговориха на 20 юли 2011 г. въз основа на искане за информация, изпратено на 22 юни 2011 г. Те твърдяха, че са възнамерявали да приложат принципа на инвеститор в условията на пазарна икономика и че тяхната намеса не е представлявала държавна помощ и следователно не е било необходимо тя да изпълнява условията за съвместимост съгласно Насоките за широколентовите мрежи. На 4 ноември 2011 г., след като отстрани поверителната информация, Комисията препрати отговора на италианските органи на жалбоподателите, които предоставиха допълнителни забележки и документи на 29 ноември и 7 и 16 декември 2011 г. Италианските органи предоставиха допълнителна подробна информация между януари и май 2012 г. Между февруари и май 2012 г. жалбоподателите също предоставиха допълнителна информация. В този интервал бяха проведени няколко срещи и телефонни конференции с всяка от засегнатите страни.

               (3)

               С решение от 25 юли 2012 г. („решението за откриване“) Комисията уведоми Италия, че е започнала официалната процедура за разследване, предвидена в член 108, параграф 2 от Договора за функционирането на Европейския съюз, по отношение на проекта. След като отстрани поверителната информация, Комисията публикува решението за откриване в Официален вестник на Европейския съюз
                   (3) и покани заинтересованите страни да представят своите мнения.

               (4)

               Комисията получи мнения относно решението за откриване от Италия с писма от 22 и 23 ноември 2012 г. Освен това тя получи забележки от заинтересовани страни, а именно от представителите на Telecom Italia на 3 декември 2012 г. и от представителите на Wind, Fastweb и Vodafone на 7 декември 2012 г. След като отстрани цялата поверителна информация, с писмо от 29 януари 2013 г. Комисията препрати горепосочените забележки на италианските органи, които представиха своето мнение по повод на забележките на третите страни на 5 март 2013 г. В периода март—декември 2013 г. се проведоха интензивни дискусии и обмен с всички засегнати страни (италианските органи, Telecom Italia, Wind, Fastweb и Vodafone) и с всяка от тях се състояха срещи и телефонни конференции.

               (5)

               С писмо от 31 януари 2014 г. италианските органи уведомиха Комисията за намерението на провинцията да се оттегли от проекта. На 14 и 20 март 2014 г. италианските органи предоставиха допълнителна информация относно ефективното оттегляне на провинцията от съвместното предприятие Trentino NGN, по-специално относно продажбата на акциите на провинцията на Telecom Italia, извършена на 28 февруари 2014 г.

         2.   ОПИСАНИЕ НА МЯРКАТА

               (6)

               През септември 2010 г. провинцията изработи стратегия за постигане на своята цел за свързаност относно покритие на 100 % от своята територия с оптична мрежа за свръхшироколентов достъп до 2018 г. В стратегията се предвиждат два типа действия — за райони на провинцията със „средна рентабилност“ (4) и за райони с„ниска рентабилност“, като районите с висока рентабилност бяха изключени. По отношение на районите със средна рентабилност провинцията възнамеряваше да учреди ново предприятие, наречено „Trentino NGN“, в което да могат да участват частни партньори. По отношение на районите с ниска рентабилност провинцията планираше да проектира мярка за държавна помощ ad hoc, която да бъде разработена и нотифицирана на по-късен етап, вероятно под надзора на публично притежаваното дружество Trentino Network, собственост на провинцията, което е самостоятелно предприятие, несвързано с Trentino NGN, което отговаря за други инициативи в рамките на общата стратегия на провинцията за широколентовите мрежи.

               (7)

               През следващите месеци се проведоха отделни контакти между провинцията и няколко частни оператора, а на 8 февруари 2011 г. провинцията подписа меморандум за разбирателство с Telecom Italia за учредяването на съвместното предприятие Trentino NGN с цел разполагане на инфраструктура за оптични линии до домашни абонати в районите със средна рентабилност. Съгласно това първоначално споразумение провинцията се ангажира с парична вноска в размер до 60 милиона евро в капитала на Trentino NGN, а Telecom Italia — само с вноски в натура, които включват ангажимента: 1) незабавно да предостави своята съществуваща пасивна инфраструктура (проводи и стълбове); и 2) да изключи съществуващата медна мрежа вследствие на влизането в експлоатация на FTTH мрежата. По-късно през 2011 г. два други миноритарни частни акционери подписаха меморандума за разбирателство: финансовата институция Finanziaria Trentina и MC-link — по-малък доставчик на интернет услуги, всеки от които трябваше да направи малка финансова вноска в предприятието.

               (8)

               До декември 2011 г. бизнес планът беше финализиран и по искане на провинцията Analysys Mason изготви доклад за финансов и правен анализ. В същото време съответните права и задължения на акционерите бяха окончателно установени и вноските в натура от Telecom Italia в Trentino NGN бяха определени по-конкретно. След обсъждане с Комисията и след финализирането на експертен доклад, изготвен от Analysys Mason относно проекта, бяха направени/внесени нови изменения в споразуменията между акционерите. До март 2012 г. Reconta Ernst & Young изготви възложения експертен доклад относно първоначалната вноска в натура на Telecom Italia, който доведе до по-нататъшни корекции.

               (9)

               Първо, провинцията учреди самостоятелно Trentino NGN с минимална капиталова вноска по-ниска от 100 000 EUR. Очакваше се дружеството да достигне своята окончателна капиталова структура посредством увеличение на капитала след финализирането на споразуменията с частните акционери. Беше планирано собственият капитал на Trentino NGN да бъде увеличен, както следва: вноска на провинцията в размер на 50 милиона евро (което представлява дял от 52,2 %), вноска на Finanziaria Trentina от 5 милиона евро (дял от 5,2 %), вноска на MC-link от 1,5 милиона евро (дял от 1,56 %) (5) и вноска на Telecom Italia под формата на лизинг — чрез неотменяеми права на ползване — на неговата пасивна инфраструктура (проводи и стълбове) в цялата провинция, която да бъде използвана при изграждането на новата оптична мрежа („първоначалната вноска“). В началото първоначална вноска на Telecom Italia беше оценена на 39,8 милиона евро, но в доклада на Ernst & Young относно стойността на вноската се посочва по-малка сума — 39,3 милиона евро, което доведе до актуализиране на споразумението (окончателната оценка беше за 39,448 милиона евро).

               (10)

               Съвместното предприятие Trentino NGN беше учредено на 18 май 2012 г. и всяка от страните направи своята първоначална вноска, както следва: провинцията плати само част от планираната парична вноска, т.е. 14,845 милиона евро вместо 50 милиона евро; аналогично, Finanziaria Trentino направи вноска в размер само на 1,25 милиона евро от общо 5 милиона евро, а MC-link внесе само 0,375 милиона евро от 1,5 милиона евро. Telecom Italia предостави неотменяемите права за ползване на своята пасивна инфраструктура, които в крайна сметка бяха оценени на 39,448 милиона евро. Така беше оформена следната акционерна структура: провинцията: 52,16 %; Telecom Italia: 41,07 %; MC-link: 1,56 %; Finanziaria Trentino: 5,21 %. От нея произтича следната ситуация за акционерите на Trentino NGN и техните съответни участия (през периода 18 май 2012 г.—28 февруари 2014 г.).

                           Акционер

                           Държан капитал в %

                           Записан капитал (EUR)

                           Внесен капитал (EUR)

                           Провинция

                           52,16

                           50 095 000

                           14 845 000

                           Telecom Italia

                           41,07

                           39 448 000

                           39 448 000

                           MC-link

                           1,56

                           1 500 000

                           375 000

                           Finanziaria Trentina

                           5,21

                           5 000 000

                           1 250 000

                              Общо

                              100,00

                              96 043 000

                              55 918 000

               (11)

               В споразумението между акционерите се предвиждаше, че в края на третата година от първоначалната вноска или след активирането на поне 16 % от новите оптични връзки Telecom Italia и провинцията могат да решат да задействат „втората вноска“ от Telecom Italia, т.е. трансфера към Trentino NGN: 1) на собствеността (за разлика от вече предоставените неотменяеми права на ползване) на пасивната инфраструктура в районите със средна рентабилност, посочени от Trentino NGN, и 2) собствеността на медната мрежа с перспектива за нейното изключване и миграцията на всички клиенти към новата оптична мрежа. Предварителната оценка на стойността на вноската беше 250 EUR на активна медна линия, включително абонатните линии на Telecom Italia и линиите, експлоатирани от името на операторите, които са имали необвързан достъп до абонатната линия. Според прогнозата тази стойност трябваше да се увеличи с 2 милиона евро, което съответства на стойността на преобразуване на неотменяемите права на ползване на пространството за проводи (т.е първоначалната вноска) в собственост. През тази втора фаза предвид на неговата втора вноска Telecom Italia трябваше да придобие мажоритарен дял и контрол в Trentino NGN, при необходимост посредством допълнителна вноска в капитала.

               (12)

               Накрая, в споразумението между акционерите се предвиждаше също така, че след още три години или след постигането на целта за 43 % активни и свързани линии Telecom Italia ще има право да упражни кол опция срещу провинцията и MC-link за закупуване на техните акции в Trentino NGN. В замяна на предоставянето на това право на Telecom Italia и ако то в крайна сметка бъде упражнено, Telecom Italia би заплатило 6,5 милиона евро на провинцията, половината от тази сума в рамките на една година, а другата половина в рамките на две години. Покупната цена на акциите би се равнявала на стойността на вноската, увеличена годишно с 7,75 %, като се извадят разпределените дивиденти (6). На двамата други акционери MC-link и Finanziaria Trentina беше предоставена пут опция, като те можеха да решат да продадат своите акции в Trentino NGN на Telecom Italia на цена, съответстваща на стойността на техните вноски, увеличени съответно с 5,5 % и 7 % годишно.

               (13)

               В допълнение, чрез специални споразумения между акционерите Telecom Italia беше определено също така като доставчик на Trentino NGN за изграждането, управлението и експлоатацията на мрежата. Типът на мрежата, която трябваше да бъде разгърната, е познат като модел „от точка до много точки“. Не се предвиждаха задължения за физически необвързан достъп и задължения за достъп. Избраната архитектура предвиждаше единствено разгръщането на три паралелни гигабитови пасивни оптични мрежи (GPON) (7), две от които ще бъдат на разположение за предоставяне на концесия на други оператори.

         3.   ЗАПОЧВАНЕ НА ОФИЦИАЛНОТО РАЗСЛЕДВАНЕ

               (14)

               Комисията започна официалната процедура по разследване въз основа на сериозни съмнения по отношение на съвместимостта на мярката с принципа на инвеститор в условията на пазарна икономика и за да установи дали ако мярката включва елементи на държавна помощ, тя може да се определи като съвместима с вътрешния пазар.

               (15)

               В решението за откриване Комисията изрази своето безпокойство, че няколко аспекта в участието на провинцията в Trentino NGN пораждат съмнение относно неговата съвместимост с принципа на инвеститор в пазарна икономика и неговата равностойност на участието на нейните частни партньори. Съмненията на Комисията засягаха по-специално:

                           —

                           Времевата рамка на проекта: Комисията имаше съмнения, че провинцията е действала като инвеститор в условията на пазарна икономика от самото начало, ръководена не от цели на публичната политика, а от съображения, свързани с икономиката и рентабилността. Изглежда, че провинцията е започнала проекта в обществен интерес и впоследствие го е проектирала като съвместно предприятие с историческия оператор Telecom Italia и се е опитала да приведе проекта в съответствие с принципа на инвеститор в пазарна икономика едва ex post, предприемайки промени, наред с другото, вследствие на дискусии с Комисията, като е запазила непроменена структурата на инициативата.

                           —

                           Участието на частни страни: участието на MC-link и Finanziaria Trentina е било незначително, а участието на Telecom Italia съществено, но разпределено във времето.

                           —

                           Едновременност на инвестицията: провинцията е трябвало да направи своята вноска незабавно, а вноската на Telecom Italia е била разпределена във времето и е зависела от някои събития и процеси на вземане на решения.

                           —

                           Едни и същи ред и условия: не става ясно дали редът и условията, съгласно които провинцията е инвестирала в съвместното предприятие, са били същите като тези на частните партньори, и по-специално на Telecom Italia. Комисията отбеляза няколко разлики по отношение на времевата рамка и условията на вноските на Telecom Italia, както и възможността Telecom Italia да придобие акциите на провинцията и да придобие пълен контрол над Trentino NGN чрез кол опцията.

                           —

                           Първоначалната вноска на Telecom Italia (8): стойността на първоначалната вноска на Telecom Italia е била изчислена въз основа на документи, хипотези, прогнози и финансови анализи, направени от страните, които не са били проверени от независим експерт. Имаше съмнения дали частен инвеститор би бил готов да приеме съществено капиталово участие в съвместно предприятие в замяна на достъп до регулиран актив, който би могъл да бъде придобит чрез договорни средства на регулирани цени. Имаше съмнения дали инвеститор в условията на пазарна икономика би приел за подходящо участие в капитала лизинг на инфраструктура, която ще бъде придобита изцяло на по-късна дата. Комисията имаше съмнения дали инвеститор в условията на пазарна икономика би закупил инфраструктура, която не му е необходима, тъй като неотменяемите права на ползване биха се прилагали за проводите и стълбовете на Telecom Italia в цялата провинция, а не само в районите, в които Trentino NGN е трябвало да разположи своята мрежа.

                           —

                           Втората вноска на Telecom Italia (9): съществуваха съмнения по отношение на бъдещата оценка на втората вноска на Telecom Italia, която по това време се основаваше на договорена методология, без наличието на експертно мнение. Не става ясно дали предварителната оценка на преобразуването на неотменяемите права на ползване в собственост е била в съответствие с пазарните условия, и по-специално дали не е имало припокриване между оценката на първоначалната вноска (лизинг) и втората вноска (собственост), при условие че в голямата си част предоставените права са обхващали една и съща инфраструктура. Комисията имаше съмнения относно уместността на методологията за оценката на трансфера на собственост за всички компоненти на медната мрежа (10) с оглед на нейните високи разходи за поддръжка, като се има предвид, че основната цел е била тя да бъде изключена след влизането в експлоатация на оптичната мрежа и предвид на потенциалните алтернативи на предложената методология.

                           —

                           Бизнес плана и равнището на риск на страните: бяха налице съществени различия между рисковите профили на публичния орган и на частните инвеститори предвид на различния характер и различната времева рамка на техните вноски, различните права и задължения на страните — prima facie ниските рискове за Telecom Italia, ниските разходи за пропуснати ползи за Telecom Italia, ниските рискове по отношение на съществуващата дейност, тъй като Telecom Italia би запазило контрола над медната мрежа дори след като то я е предоставило на съвместното предприятие, като едновременно с това е придобило контрол над съвместното предприятие, и придобиването на пълен контрол и интернализирането на печалби чрез упражняване на кол опцията, ако съвместното предприятие е рентабилно. В същото време провинцията е действала като финансов инвеститор в проект за надграждане на инфраструктурата, като е предвиждала в най-добрия случай възвръщаемост от 7,75 %, и 6,5 милиона евро, ако бъде упражнена кол опцията (11). Възможно е изчисленията в бизнес плана да не са били напълно точни заради оптимистичните хипотези по отношение на действителното търсене от страна на крайните ползватели и доходите от алтернативни оператори, които активират всички налични линии GPON (12). Налице бяха и други подобни рискове: Telecom Italia е можело да реши да отложи изключването на историческата медна мрежа при липсата на договорна разпоредба, която го задължава да стори това, и така да се забави достигането на точката на рентабилност за Trentino NGN. Съществуваше несигурност по отношение на общите финансови ресурси, които са необходими за завършването на разгръщането на мрежата, които бяха оценени на 150 милиона евро.

                           —

                           Други причини за безпокойство: изборът на Telecom Italia без публичен търг и неговото възнаграждение като доставчик на услуги за Trentino NGN; двойствената роля на Telecom Italia като акционер и доставчик.

         4.   РЕШЕНИЕТО НА ПРОВИНЦИЯТА ДА СЕ ОТТЕГЛИ ОТ ПРОЕКТА

               (16)

               На 31 януари 2014 г. италианските органи уведомиха Комисията за решението на провинцията да се оттегли от проекта Trentino NGN и да не продължава с неговото изпълнение със съгласието на всички други страни: Telecom Italia, MC-link и Finanziaria Trentina.

               (17)

               На 14 март 2014 г. италианските органи уведомиха Комисията, че провинцията е продала участието си в Trentino NGN на Telecom Italia за 15 852 435 EUR, което съответства на стойността на частичната парична вноска на провинцията в Trentino NGN в размер на 14,845 милиона евро плюс сложна лихва от 3,75 %. Според италианските органи Trentino NGN вече е контролирано от Telecom Italia, а Finanziaria Trentina и MC-link са останали миноритарни акционери.

               (18)

               Италианските органи обясниха, че макар Trentino NGN да е било учредено и да са били направени частични вноски в неговия капитал на 18 май 2012 г., на 20 август 2012 г. (след решението за откриване) провинцията и други страни, свързани с Trentino NGN, са изменили споразумението между акционерите и всички дейности на NGN са били прекъснати в изчакване на заключението от провежданото от Комисията официално разследване. По този начин е било прекъснато пълното плащане на вноските (били са направени само частични вноски) за всички засегнати страни. Преустановени са и всички други следващи стъпки, предвидени в споразумението между акционерите. Trentino NGN не е започнало да разгръща своята планирана мрежа за оптични линии до домашни абонати (нито друга мрежа).

               (19)

               Дейностите на Trentino NGN са били ограничени изключително до предоставяне на достъп на трети страни до неотменяемите права на ползване на инфраструктура, за да бъдат спазени регулаторните задължения. В тази връзка италианските органи обясниха, че тъй като Telecom Italia е продължило да подлежи на задължения за регулаторен достъп по отношение на други лицензирани оператори, след като Telecom Italia е прехвърлило правата на ползване на пасивната инфраструктура на Trentino NGN, през май 2012 г. някои оператори са поискали достъп до тази пасивна инфраструктура и такъв достъп им е бил предоставен. Впоследствие Telecom Italia е извършило няколко плащания към Trentino NGN като възнаграждение за придобиването на достъп до пасивната инфраструктура от Trentino NGN с цел да бъдат задоволени исканията за достъп на другите лицензирани оператори. Тези плащания са възлизали на по-малко от 15 000 EUR и представляват всички приходи, реализирани от Trentino NGN след неговото създаване.

               (20)

               Освен това италианските органи посочиха, че провинцията не е заплатила и няма да заплати глоба за оттеглянето си от Trentino NGN. Споразумението между акционерите от 16 декември 2011 г. и последващите изменения съдържат разпоредби в случай на прекратяване, съгласно които провинцията има право да се оттегли от Trentino NGN, без да бъде санкционирана за това, дори в случай че проектът не е реализиран дори отчасти.

         5.   ОЦЕНКА

               (21)

               Макар че Италия предприе някои подготвителни стъпки за изпълнението на проекта Trentino NGN, по-специално чрез различните споразумения и актове, които доведоха до учредяването на съвместното предприятие и гореспоменатото частично плащане на паричната вноска на провинцията (заедно с частичните парични вноски на други страни и вноската в натура на Telecom Italia), по проекта не беше постигнат по-нататъшен напредък.

               (22)

               Що се отнася до частичната вноска на провинцията в капитала на Trentino NGN, италианските органи обясниха, че Trentino NGN е депозирало всички получени суми под формата на парични вноски от своите акционери (т.е. финансовите вноски от провинцията, MC-link и Finanziaria Trentina, като се изключат разходите и данъците) в банкова сметка, от която е получавало лихва в размер на 2,71 % през 2012 г., 1,509 % до 1 февруари 2013 г. и 1,524 % след 1 февруари 2013 г. Частичните плащания (включително на провинцията) са били оставени неактивни в банковата сметка на Trentino NGN. Според италианските органи на 28 февруари 2014 г. провинцията е възстановила своята частична парична вноска плюс 3,75 % сложна лихва. Италианските органи обясниха, че сложната лихва в размер на 3,75 % се основава на договорено споразумение между страните и тя е приблизително двойно по-висока от лихвата по две-до-три годишните италиански държавни облигации и е подобна на лихвата по десетгодишните облигации.

               (23)

               Частичното плащане на паричната вноска на провинцията в полза на Trentino NGN е включвало трансфер на държавни ресурси. Въпреки това въз основа на наличната информация и на факта, че реализацията на проекта Trentino NGN беше преустановена на 20 август 2012 г. и че провинцията се оттегли ефективно от проекта и си възстанови своето първоначално плащане в неговата цялост плюс приемлива лихва на 28 февруари 2014 г., Комисията е съгласна да приеме, че това частично плащане не е породило икономическо предимство за Trentino NGN или за неговите акционери.

               (24)

               Що се отнася до минималната дейност, извършена от Trentino NGN, а именно сделките, свързани с продажба на права на ползване (вж. съображение 19), тези дейности са били извършени с цел да бъдат спазени регулаторни задължения, които остават в сила за Telecom Italia, и както изглежда, те не са породили икономическо предимство за Trentino NGN или за неговите акционери, включително за Telecom Italia. При тези обстоятелства въпросните сделки не поставят под въпрос оценката, направена по-горе.

               (25)

               Следователно Комисията счита, че проектът Trentino NGN никога не е бил осъществен, и следователно след оттеглянето на провинцията от проекта настоящото разследване става безпредметно.

         6.   ЗАКЛЮЧЕНИЯ

               (26)

               С оглед на горепосоченото Комисията реши да закрие процедурата в съответствие с член 108, параграф 2 от ДФЕС с основанието, че вследствие на оттеглянето на италианските органи (провинцията) от проекта Trentino NGN настоящото разследване става безпредметно.

         ПРИЕ НАСТОЯЩОТО РЕШЕНИЕ:
   Член 1
   Вследствие на оттеглянето на италианските органи от проекта Trentino NGN настоящото разследване става безпредметно. Следователно Комисията реши да закрие процедурата, открита в съответствие с член 108, параграф 2 от Договора.
   Член 2
   Адресат на настоящото решение е Италианската република.

      Съставено в Брюксел на 26 май 2014 година.

            За Комисията

         Joaquín ALMUNIA

            Заместник-председател

      (1)  ОВ C 323, 24.10.2012 г., стр. 6.

      (2)  Съобщение на Комисията — Насоки на ЕС относно прилагането на правилата за държавна помощ във връзка с бързото разгръщане на широколентови мрежи (ОВ C 235, 30.9.2009 г., стр. 7), изменени през 2013 г.: Съобщение на Комисията — Насоки на ЕС относно прилагането на правилата за държавна помощ във връзка с бързото разполагане на широколентови мрежи (ОВ C 25, 26.1.2013 г., стр. 1).

      (3)  Вж. бележка под линия 1.

      (4)  Установените райони със средна рентабилност са райони, в които разходите за разполагане на инфраструктурата за оптични линии до домашни абонати (FTTH) ще продължат да бъдат около 1 000 EUR на домакинство, т.е. 42 общини и 150 000 домакинства, което съответства на 60 % от населението на провинцията.

      (5)  В решението за откриване се казва, че MC-link ще направи вноска от 1 милион евро, което съответства на дял от 1,6 %, но по време на разследването италианските органи посочиха, че вярната цифра е 1,5 милиона евро, което съответства на дял от 1,56 %.

      (6)  Тези цифри са резултат от третото изменение на споразумението между акционерите, подписано на 11 май 2012 г. Първоначалните цифри бяха парична вноска от 4,7 милиона евро, а определената годишна ставка беше 7,5 %.

      (7)  Технология, която позволява предоставянето на интернет услуги на основата на модела „от точка до много точки“. Операторите, които желаят да предоставят услуги, трябва да активират цялата мрежа, като използват технологията за гигабитови пасивни оптични мрежи (GPON).

      (8)  Първоначалната вноска представлява трансфера на неотменяемите права на ползване.

      (9)  Втората вноска се състоеше от два елемента: 1) преобразуването в собственост на неотменяемите права на ползване (които формираха първоначалната вноска) над зоната на проводите на Telecom Italia само в районите със средна рентабилност в провинцията (т.е. целевите райони на Trentino NGN); и 2) трансфера на собственост на всички компоненти на медната мрежа с перспектива за нейното изключване след миграцията на всички клиенти към новата оптична мрежа.

      (10)  Използваната методология за установяване на такава стойност към този момент се основаваше на средната теоретична стойност на замяната на мрежата въз основа на модела BU-LRIC, използван от италианския национален регулаторен орган AGCOM за определянето на таксите за необвързан достъп до абонатната линия (ULL такси), като тази стойност е взета като средна стойност за цялата страна и не е изчислена специално за провинцията.

      (11)  Максималното възнаграждение беше ограничено до възвръщаемост от собствения капитал в размер на 10,5 % в първоначалните изчисления на провинцията.

      (12)  Беше предвидено разгръщането на три паралелни мрежи GPON, две от които надхвърлящи изискванията на Trentino NGN, и тяхното отстъпване на лизинг за експлоатация от алтернативни доставчици.


title: 2012/550/ЕС, Евратом: Решение на Европейския парламент от 10 май 2012 година относно освобождаването от отговорност за изпълнението на бюджета на Изпълнителната агенция на Европейския съвет за научни изследвания за финансовата 2010 година

text:
               17.10.2012

               BG

               Официален вестник на Европейския съюз

               L 286/92

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност за изпълнението на бюджета на Изпълнителната агенция на Европейския съвет за научни изследвания за финансовата 2010 година
   (2012/550/ЕС, Евратом)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2010 година (1),

               —

               като взе предвид окончателните годишни отчети на Европейския съюз за финансовата 2010 година (СOM(2011) 473 – C7-0256/2011) (2),

               —

               като взе предвид годишните отчети на Изпълнителната агенция на Европейския съвет за научни изследвания за финансовата 2010 година,

               —

               като взе предвид доклада на Комисията относно последващите мерки към освобождаването от отговорност във връзка с изпълнението на бюджета за финансовата 2009 година (СOM(2011) 736) и работните документи на службите на Комисията, придружаващи същия доклад (SEC(2011) 1350 и SEC(2011) 1351),

               —

               като взе предвид годишния доклад на Комисията до органа по освобождаването от отговорност във връзка с изпълнението на бюджета, относно вътрешните одити, проведени през 2010 година (СOM(2011) 643) и работния документ на службите на Комисията, придружаващ този доклад (SEC(2011) 1189),

               —

               като взе предвид доклада на Сметната палата относно годишните отчети на Изпълнителната агенция на Европейския съвет за научни изследвания за финансовата 2010 година, придружен от отговорите на Агенцията (3),

               —

               като взе предвид декларацията за достоверност относно надеждността и точността на отчетите (4), както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на Европейския съюз за финансовата 2010 година,

               —

               като взе предвид препоръката на Съвета от 21 февруари 2012 г. относно освобождаването на изпълнителните агенции от отговорност във връзка с изпълнението на бюджета за финансовата 2010 година (06084/2012 – C7-0052/2012), и като отбелязва, че Обединеното кралство, Нидерландия и Швеция за първи път отказаха да препоръчат освобождаването от отговорност във връзка с изпълнението на бюджета,

               —

               като взе предвид членове 317, 318 и 319 от Договора за функционирането на Европейския съюз, както и член 106а от Договора за Евратом,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 55, 145, 146 и 147 от него,

               —

               като взе предвид Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (6), и по-специално член 14, параграф 3 от него,

               —

               като взе предвид Регламент (ЕО) № 1653/2004 на Комисията от 21 септември 2004 г. относно стандартен Финансов регламент за изпълнителните агенции съгласно Регламент (ЕО) № 58/2003 на Съвета относно установяването на статута на изпълнителните агенции, отговарящи за някои задачи по управлението на програмите на Общността (7), и по-специално член 66, първа и втора алинея от него,

               —

               като взе предвид Решение 2008/37/ЕО на Комисията от 14 декември 2007 година за създаване на Изпълнителна агенция на Европейския съвет за научни изследвания за управление на специфичната общностна програма „Идеи“ в областта на граничните изследвания, в изпълнение на Регламент (ЕО) № 58/2003 на Съвета (8),

               —

               като взе предвид член 76 и приложение VI към своя правилник,

               —

               като взе предвид доклада на комисията по бюджетен контрол и становищата на другите заинтересовани комисии (A7-0098/2012),

               A.

               като има предвид, че съгласно член 17, параграф 1 от Договора за Европейския съюз Комисията изпълнява бюджета и управлява програми и съгласно член 317 от Договора за функционирането на Европейския съюз тя извършва това на своя собствена отговорност, в сътрудничество с държавите-членки, в съответствие с принципа на стабилното финансово управление,

               1.

               Освобождава от отговорност директора на Изпълнителната агенция на Европейския съвет за научни изследвания във връзка с изпълнението на бюджета на Агенцията за финансовата 2010 година.

               2.

               Представя своите забележки в резолюцията, която е неразделна част от решенията относно освобождаването от отговорност във връзка с изпълнението на общия бюджет на Европейския съюз за финансовата 2010 година, раздел III — Комисия и изпълнителни агенции.

               3.

               Възлага на своя председател да предаде настоящото решение, заедно с решението за освобождаване от отговорност във връзка с изпълнението на общия бюджет на Европейския съюз за финансовата 2010 година, раздел III — Комисия, както и резолюцията, която е неразделна част от тези решения, на директора на Изпълнителната агенция на Европейския съвет за научни изследвания, на Съвета, Комисията, Съда на Европейския съюз и Сметната палата, и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ L 64, 12.3.2010 г.

      (2)  ОВ С 332, 14.11.2011 г., стр. 1.

      (3)  ОВ С 366, 15.12.2011 г., стр. 69.

      (4)  ОВ С 332, 14.11.2011 г., стр. 134.

      (5)  ОВ L 248, 16.9.2002 г., стр. 1.

      (6)  ОВ L 11, 16.1.2003 г., стр. 1.

      (7)  ОВ L 297, 22.9.2004 г., стр. 6.

      (8)  ОВ L 9, 12.1.2008 г., стр. 15.


title: Решение на Комисията от 2 май 2005 година относно мерките, необходими по отношение на препятствията пред търговията в резултат на търговските практики, поддържани от Бразилия, които засягат търговията с регенерирани пневматични гуми (нотифицирано под номер C(2005) 1302)

text:
Важна правна забележка

|

32005D0388

Официален вестник n° L 128 , 21/05/2005 стр. 0071 - 0072 Официален вестник n° L 272 , 18/10/2005 стр. 0305 - 0306

		20050502Решение на Комисиятаот 2 май 2005 годинаотносно мерките, необходими по отношение на препятствията пред търговията в резултат на търговските практики, поддържани от Бразилия, които засягат търговията с регенерирани пневматични гуми(нотифицирано под номер C(2005) 1302)(2005/388/ЕО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Регламент (ЕО) № 3286/94 на Съвета от 22 декември 1994 г. [1] за установяване на процедури на Общността в областта на Общата търговска политика с оглед осигуряване на изпълнението от Общността на правата, които са й предоставени от правилата за международна търговия, по-специално тези, които са въведени под егидата на Световната търговска организация (СТО), и по-специално член 12, параграф 1 и член 13, параграф 2 от него,като има предвид, че:(1) На 5 ноември 2003 г. Комисията получи жалба на основание член 4 от Регламент (ЕО) № 3286/94 (Регламентът за търговските бариери). Жалбата е била подадена от Bureau international permanent des associations de vendeurs et rechapeurs de pneumatiques (Bipaver).(2) Жалбата се отнася до твърдения за бразилски търговски практики, които препятстват вноса в Бразилия на регенерирани пневматични гуми [2]. По-специално, с оплакването се твърди, че тези практики са били несъвместими с членове III и IХ от Общото споразумение за митата и търговията от 1994 г. (ГАТТ 1994 г.). На това основание жалбоподателят е поискал от Комисията да предприеме необходимите мерки.(3) Жалбата съдържа достатъчно доказателства за образуване на процедура на Общността за проверка по силата на член 8, параграф 1 от Регламента за търговските бариери. Впоследствие Комисията е образувала процедурата на 7 януари 2004 г. [3] след съгласуване с държавите-членки в рамките на Консултативния комитет.(4) След образуването на процедурата за проверка Комисията е извършила разследване. Разследването се е отнасяло до твърденията за забрана на вноса и за финансови наказания, свързани с вносни регенерирани пневматични гуми.(5) Разследването е разгледало съответното бразилско законодателство относно забраната за внос и налагането на финансови наказания и също така е взело под внимание становищата, изразени от различни бразилски правителствени министерства, както и от бразилските търговски организации.(6) Разследването е стигнало до заключение, че разследваните бразилски мерки са несъвместими с няколко разпоредби от ГАТТ 1994 г., по-специално членове I:1, III:4, XI:1 е XIII:1, като те не са оправдани по член XX от ГАТТ 1994 г., "оправомощаващата клауза", или по другите приложими инструменти на международното право. Тъй като Споразумението за СТО забранява оспорваните практики, налице е доказателство за препятствия пред търговията по смисъла на член 2, параграф 1 от Регламента за търговските бариери.(7) Разследването е доказало, че Бразилия е представлявала важен пазар за европейските производители на регенерирани пневматични гуми преди въвеждането на забраната на 25 септември 2005 г. През периода 1995—2000 г. износът на регенерирани пневматични гуми за Бразилия за пътнически автомобили се е увеличил средно с 58 % и за първи път през шестгодишния период е спаднал с 32 % през 2001 г., т.е. след налагането на забраната.(8) Макар и износът да е продължил след налагането на забраната, било то за сметка на лицензиите за внос, които все още са били в обръщение, било то в резултат на оспорване по съдебен ред от някои от вносителите пред бразилските съдилища, е очевидно, че пазарът постепенно е бил затворен за европейски износители. Макар че някои износители от Общността евентуално са успели да намерят нови пазари, те въпреки това не са били в състояние да компенсират това, което е съставлявало голяма част от техните постъпления от износ. Освен това не всички са успели да намерят нови пазари или да създадат нови линии за регенерирани пневматични гуми за специализирани превозни средства (4×4, спортни и т.н.), като по такъв начин забраната, комбинирана с други фактори (забавено плащане от бразилския вносител, колебания на обменния курс), е довела някои производители на Общността до оздравително производство.(9) Доказателствата ясно показват, че производството на Общността е претърпяло и продължава да търпи негативни последици по смисъла на член 2, параграф 4 от Регламента за търговските бариери.(10) Данните за износа и отговорите на въпросниците, изпратени от Комисията до европейските производители и износители на регенерирани пневматични гуми, сочат, че Бразилия е била важен пазар на износа преди налагането на забраната и те са очаквали годишни продажби, достигащи 3 милиона единици до края на 2002 г. Доказателствата също така потвърждават тяхното твърдение, че те са претърпели вреди в резултат на бразилската забрана за внос. В някои случаи дружествата, които не са били в състояние да намерят нови пазари, са открили производство по ликвидация.(11) На основата на гореизложеното може да се направи заключение, че е в интерес на Общността по смисъла на член 12, параграф 1 от Регламента за търговските бариери да се предприемат мерки в рамките на СТО с цел бързо премахване на бразилската забрана за внос на регенерирани пневматични гуми, която представлява нарушение на основни правила на СТО и препятствие пред търговията по смисъла на член 2, параграф 1 от Регламента за търговските бариери.(12) Изключително важно е Общността да осигури пълното спазване от страна на партньорите в СТО на техните задължения по същия начин, както Общността е задължена да спазва своите. Поради това за доброто функциониране на многостранната търговска система е основополагащо тази несъвместимост с правилата на СТО да бъде разгледана в този форум.(13) Опитите за уреждане на този спор чрез многобройни срещи с бразилските власти след налагането на забраната и по време на провеждането на разследването не са довели до демонстриране на желание от страна на бразилските власти за постигане на взаимно договорено решение. При отсъствието на каквато и да е вероятност за промяна на бразилската позиция следователно образуването на процедура в рамките на Разбирателството на СТО относно правилата и процедурите, регламентиращи уреждането на споровете, е преценено за необходимо.(14) Мерките, предвидени в настоящото решение, са в съответствие със становището на Комитета по Регламента за търговските бариери,РЕШИ:Член 1Налагането от страна на бразилското правителство на забрана на вноса на рециклирани пневматични гуми и свързаните с това финансови санкции се явяват несъвместими със задълженията на Бразилия по Споразумението от Маракеш за създаване на Световна търговска организация, и по-специално на разпоредбите на Общото споразумение за митата и търговията от 1994 г. и представляват препятствие пред търговията по смисъла на член 2, параграф 1 от Регламент (ЕО) № 3286/94.Член 2Общността ще образува производство за уреждане на спора срещу Бразилия по Разбирателството относно правилата и процедурите, регламентиращи уреждането на споровете, и другите съответни разпоредби на СТО с цел осигуряване премахването на препятствията пред търговията.Съставено в Брюксел на 2 май 2005 година.За КомисиятаPeter MandelsonЧлен на Комисията[1] ОВ L 349, 31.12.1994 г., стр. 71. Регламент, изменен с Регламент (ЕО) № 356/95 (ОВ L 41, 23.2.1995 г., стр. 3).[2] Производството се отнася до регенерирани пневматични гуми, попадащи в кодове 401211, 401212, 401213 и 401219 по Комбинираната номенклатура. Регенерираните пневматични гуми (наричани също така регенерати) са пневматични гуми, които се произвеждат чрез премахване на износената част на употребяваната пневматична гума и възстановяването ѝ с нов протектор.[3] ОВ C 3, 7.1.2004 г., стр. 2.--------------------------------------------------


title: Решение (ЕС) 2016/1518 на Европейския парламент от 28 април 2016 година относно приключването на сметките на Европейската агенция за околна среда за финансовата 2014 година

text:
               14.9.2016

               BG

               Официален вестник на Европейския съюз

               L 246/243

         РЕШЕНИЕ (ЕС) 2016/1518 НА ЕВРОПЕЙСКИЯ ПАРЛАМЕНТ
   от 28 април 2016 година
   относно приключването на сметките на Европейската агенция за околна среда за финансовата 2014 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за околна среда за финансовата 2014 година,

               —

               като взе предвид доклада на Сметната палата относно годишните отчети на Европейската агенция за околна среда за финансовата 2014 година, придружен от отговора на Агенцията (1),

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2014 година в съответствие с член 287 от Договора за функционирането на ЕС,

               —

               като взе предвид препоръката на Съвета от 12 февруари 2016 г. относно освобождаването от отговорност на Агенцията във връзка с изпълнението на бюджета за финансовата 2014 година (05584/2016 – C8-0066/2016),

               —

               като взе предвид член 319 от Договора за функционирането на ЕС,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 401/2009 на Европейския парламент и на Съвета от 23 април 2009 г. относно Европейската агенция за околна среда и Европейската мрежа за информация и наблюдение на околната среда (4), и по-специално член 13 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5),

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (6), и по-специално член 108 от него,

               —

               като взе предвид член 94 и приложение V към своя правилник,

               —

               като взе предвид доклада на комисията по бюджетен контрол и становището на комисията по околна среда, обществено здраве и безопасност на храните (A8-0100/2016),

               1.

               Констатира, че окончателните годишни отчети на Европейската агенция за околна среда са приложени към доклада на Сметната палата.

               2.

               Одобрява приключването на сметките на Европейската агенция за околна среда за финансовата 2014 година.

               3.

               Възлага на своя председател да предаде настоящото решение на изпълнителния директор на Европейската агенция за околна среда, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 409, 9.12.2015 г., стр. 143.

      (2)  Вж. бележка под линия 1.

      (3)  ОВ L 298, 26.10.2012 г., стр. 1.

      (4)  ОВ L 126, 21.5.2009 г., стр. 13.

      (5)  ОВ L 357, 31.12.2002 г., стр. 72.

      (6)  ОВ L 328, 7.12.2013 г., стр. 42.